Mallett en Jones: Dis ʼn dun koord om op te dansNick Mallett. (Foto: Skermskoot/SuperSport) Dit was een van Nick Mallet se oënskynlike tekortkominge en dis ook die prys wat Eddie Jones op die pas afgelope Engelse rugbytoer na Suid-Afrika betaal het. Die oud-Engelse en Britse en Ierse Leeus-senter Jeremy Guscott, het Maandag goeie raad vir Jones gehad: Span eers jou brein in voordat jy jou mond oopmaak. Jones, Engeland se rugbyafrigter, was voor die toer vol bravade, hy het van ʼn reeksoorwinning van 3-0 gepraat, maar toe boemerang sy planne. Hy is afgebring aarde toe en Engeland het die reeks met 1-2 verloor. Sy diplomasie en sarkasme word nou opnuut bevraagteken, sy spankeuses is opnuut in die spervuur, en hy staan nou pa vir sy uitlatings. Mallett was ongetwyfeld een van die heel beste Suid-Afrikaanse afrigters, sy wenpersentasie van 71,05% (27 oorwinnings in 38 toetse) tussen 1997 en 2000 getuig hiervan. Hy is naas Kitch Christie, wat ʼn vlekkelose rekord het, Suid-Afrika se suksesvolste afrigter. Onder Mallett het die Bokke die Drienasies-reeks gewen, die All Blacks tuis en weg geklop, só ook die Wallabies. Die Bokke was in 17 opeenvolgende toetse (Mallett was in 16 daarvan in beheer) onoorwonne – hulle het Frankryk met 52-10 geklop, Skotland met 68-10 verslaan, Ierland met 33-0 afgeransel, Wallis met 96-13 vermorsel en Italië met 101-0 verguis. Wat meer kan ʼn mens van ʼn afrigter verwag? Maar net soos nou by SuperSport, waar Mallett ook nie altyd ʼn wag voor sy mond plaas nie, het sy van-die-heup-af-uitlatings hom in die sop laat beland. Op mediakonferensies het hy altyd laat waai. ʼn Mens moes net op sy knoppie druk en die res van jou hoofberig het binne 10 minute gestalte gekry. Jy hoef geen meer vrae te gevra het nie, Mallett het almal vir jou beantwoord. Hy het immers vir die Springbokke gespeel, was op die universiteit van Oxford in Engeland vir sy nagraadse studies, waar hy erekleure in rugby en krieket gekry het. Hy het geen vrees geken nie. Hy het op ʼn keer drie sesse in een boulbeurt van Ian Botham (wat toe baie vinnig geboul het en vol venyn was) se boulwerk gemoker. Hy was in die Westelike Provinsie se spanne wat in hul goue jare die Curriebeker-reeks oorheers het. Hy het ʼn intense kennis van die spel. Maar Mallett het, net soos Jones, te veel te gou gesê. Hy het sy eie spelers (soos Gaffie du Toit en Dave von Hoesslin) openlik gekritiseer toe die Bokke deur die All Blacks verslaan is. Hy wou jare lank nie erken dat hy ʼn groot fout begaan het toe hy Gary Teichmann voortydig gepos en met Bob Skinstad vervang het nie. Ja, rugby sal beslis armer sonder Mallett en Jones wees, maar soms moet daar maar briek aangedraai word.